James Peace

**Kenneth James Peace** diparanakakan di Paisley, 28 Siptimbir 1963. Sidin ngitu kumpusir, tukang main pianu di kunsir, wan saniman pisual matan Skotlandia. 

## Kesah Hidup
**James Peace** diparanakakan di Paisley, Skotlandia, tanggal 28 Siptimbir 1963.  Pas masih kakanakan, sidin bagana di Helensburgh, di rumah mudil risur di higa laut di Skotlandia barat. Dingsanak sidin banyak nang jua saniman (cuntuhnya John McGhie), sidin gin badingsanak jua lawan Felix Burns, kumpusir takanal maulah musik dansa pamulaan abad ka-20. Sidin sudah balatih main pianu pas umur walu tahun, lalu tampil di hadapan urang banyak pas umur ampat walas tahun, membawaakan musik ampun Scott Joplin. Pas umur anam walas tahun, sidin ditarima sakulah di Royal Scottish Academy of Music and Drama (wahini ngarannya: Royal Conservatoire of Scotland) jadi mahasiswa purnawaktu paanumnya. Pas tahun 1983, sidin lulus sakulah di Universitas Glasgow nang bagalar Sarjana Seni (BA) di bagian maajarakan pianu. Tahun imbahnya, sidin dapat pulang galar dipluma di bidang partunjukan musik imbah mamainakan Konserto Piano No.1 ampunnya Mendelssohn dikawani bubuhan urkis RSAMD. Imbah tuntung sakulah purmal, sidin bagawi jadi tukang main pianu, lalu bagana di Edinburgh bamula tahun 1988 hampai 1991.

James Peace bagana di Bad Nauheim, Jerman bamula tahun 1991 hampai 2009. Bamula tahun 1998, sidin balajar tango, nang mahasilakan karya CD *Tango escoces* (Tango Skotlandia), isinya ngitu kumpusisi pianunya ampun sidin saurang nang ilhamnya dikoleh sidin matan tango. Imbah ngitu pas tahun 2002 sidin jadi angguta kahurmatan Victoria College of Music. Pas di tahun ngitu jua, sidin maadaakan tur kunsir sorangan di Jerman utara pas bulan Siptimbir/Uktubir wan ka Timur Jauh pas bulan Nupimbir, maungkaiakan panampilan tatambaian *Tango XVII* sidin di Hong Kong.

Pas di tahun imbahnya lagi, sidin kabanyakannya tampil di Irupa haja.  Sidin maungkaiakan karya tango di kuta-kuta ngini: Amsterdam, Atheni, Berlin, Brusili, Helsinki, Lisboa, London, Madrid, Uslu, Reikiapik wan Wina.

Tahun 2008 sidin jadi angguta kahurmatan London College of Music gasan maakui jasa sidin di bagian tango.

Imbah bagana satumat di Edinburgh, sidin babulik ka Jerman pas Pibruari 2010, lalu bagana di Wiesbaden. Maraga pindah ngini jadinya mambangunakan pamikiran-pamikiran nang kriatip, wan sidin jua maulah pelem handap nang tainspirasi matan karya-karya kumpusisi ampun sidin sorang.  Pelem dokuméntir bajudul *James Peace in Wiesbaden* (James Peace di Wiesbaden) jadi sabuting karya sidin di katiguri ngini.

## Hadiah wan Panghargaan

●     Hadiah Numur Asa, *Agnes Millar Prize*. Glasgow, 1983

●      Hadiah Numur Asa, *Dunbartonshire EIS Prize*. Glasgow, 1984

●      Hadiah Numur Asa, *Sibelius Essay Prize*. Glasgow, 1985

●     Dipluma Kahurmatan, TIM Premio. Roma, 2000

●      Dipluma Kahurmatan, IBLA Foundation. New York, 2000

●     Midali Paringatan (Kalas Satu), International Piano Duo Association. Tokyo, 2002

●      Midali Amas, Académie Internationale de Lutèce. Paris, 2008

## Karya Utama
●     The Waterfall *(Banyu Tajun)*

●     Idylls *(Bengkeng banar)*

●     Lento Lacrimoso *(Banyu Mata Sunyi)*

●     Forgotten Leaves *(Daun nang Kada Diingatakan)*

●     Sonata for Oboe and Piano *(Sunata gasan Oboe wan Piano)*

●     Ballade *(Balada)*

●     Ceremonial March no.1 *(Mars Sirimunial No. 1)*

●      Ceremonial March no.2 *(Mars Sirimunial No. 2)*

●     Autumn Gold *(Warna Amas Musim Gugur)*

●     Eternal Song *(Lagu Kaabadian)*

●      ​​"Gasan Jorjiya" *(basa Jorjiya: საქართველოსთვის)* 

          (lirik:  Tamar Chikvaidze, Zurab Chikvaidze, wan James Peace)

24 Tangos for solo piano (24 Tango gasan pianu)

## Raitan Luar
Souvenir de Buenos Aires - ''youtube''

Lento Lacrimoso - ''youtube''

Autumn Gold - ''youtube''

## Jujuhutan